b'\n_START_ARTICLE_\nI\xc3\xa1nnis Xen\xc3\xa1kis\n_START_PARAGRAPH_\nI\xc3\xa1nnis Xen\xc3\xa1kis (kreik. \xce\x99\xce\xac\xce\xbd\xce\xbd\xce\xb7\xcf\x82 \xce\x9e\xce\xb5\xce\xbd\xce\xac\xce\xba\xce\xb7\xcf\x82; 29. toukokuuta 1922 Br\xc4\x83ila, Romania \xe2\x80\x94 4. helmikuuta 2001 Pariisi, Ranska) oli kreikkalainen s\xc3\xa4velt\xc3\xa4j\xc3\xa4 ja arkkitehti. H\xc3\xa4n vietti suurimman osan el\xc3\xa4m\xc3\xa4st\xc3\xa4\xc3\xa4n Ranskassa; h\xc3\xa4n sai Ranskan kansalaisuuden vuonna 1965._NEWLINE_Xen\xc3\xa1kis syntyi Romaniassa vuonna 1922. H\xc3\xa4n opiskeli Ateenassa arkkitehtuuria ja konetekniikkaa. Xen\xc3\xa1kis menetti toisessa maailmansodassa n\xc3\xa4\xc3\xb6n toisesta silm\xc3\xa4st\xc3\xa4\xc3\xa4n. Vuonna 1947 h\xc3\xa4n muutti Pariisiin. Siell\xc3\xa4 h\xc3\xa4nelle opettivat s\xc3\xa4vellyst\xc3\xa4 muun muassa Arthur Honegger, Darius Milhaud ja Olivier Messiaen. H\xc3\xa4n ty\xc3\xb6skenteli kaksitoista vuotta arkkitehti Le Corbusier\xe2\x80\x99n assistenttina._NEWLINE_Xen\xc3\xa1kiksen s\xc3\xa4vellystyylille on ominaista ei-musiikillisten tekniikoiden k\xc3\xa4ytt\xc3\xb6; h\xc3\xa4nen teoksensa perustuvat muun muassa matemaattisiin, geometrisiin, arkkitehtonisiin ja filosofisiin periaatteisiin, ja h\xc3\xa4n k\xc3\xa4ytti hyv\xc3\xa4kseen tietokoneiden laskentamahdollisuuksia. H\xc3\xa4n kuuluu stokastisen musiikin tunnetuimpiin kehitt\xc3\xa4jiin.'